Læknar vilja að betur verði staðið að úrvinnslu alvarlegra atvika í heilbrigðiskerfinu. Réttarstaða heilbrigðisstarfsfólks sé óljós. Viðurkenna þurfi refsiábyrgð vinnuveitenda í stað þess að sækja starfsmenn persónulega til saka.
Þetta kemur fram í sameiginlegri yfirlýsingu frá Félagi sjúkrahúslækna, Læknaráði Landspítala og Læknafélagi Íslands. Hjúkrunarfræðingur sem starfar á geðsviði Landspítala var handtekin og úrskurðuð í gæsluvarðhald eftir andlát sjúklings. Landsréttur felldi gæsluvarðhaldsúrskurðinn úr gildi í gær. Steinunn Þórðardóttir formaður læknaráðs Landspítala segir að réttarstaða heilbrigðisstarfsfólks hafi verið óljós í of langan tíma og athygli stjórnvalda hafi ítrekað verið vakin á því.
Við erum eina norræna þjóðin sem er ekki með löggjöf, sérstaka löggjöf vegna refsiábyrgðar gagnvart heilbrigðisstarfsfólki vegna alvarlegra atvika. Við eigum fordæmi, alvarleg mál sem okkur finnst að hafi ekki verið staðið nægilega vel að, eins og mál hjúkrunarfræðingsins á gjörgæslunni um árið sem er tilefni þess að það var farið í vinnu 2015 á vegum velferðarráðuneytisins sem síðan hefur lítið komið út úr og við erum að benda á það.
Í yfirlýsingunni segir að viðurkenna þurfi refsiábyrgð vinnuveitenda þar sem hún á greinilega við í stað þess að heilbrigðisstarfsmenn séu persónulega sóttir til saka eftir atvik þar sem starfsumhverfi og of mikið álag sé orsökin.
Og við eigum fínar fyrirmyndir frá hinum Norðurlöndunum að svona löggjöf. Við viljum öll að svona alvarleg atvik komi upp á yfirborðið og séu rannsökuð og greind. Og langoftast eru þetta kerfislægir þættir sem liggja að baki sem þarf þá að bæta, eins og undirmönnun eða óhóflegt álag. Við viljum ekki að svona málum sé sópað undir teppið af því að það sé ekki til réttur farvegur innan refsilöggjafarinnar varðandi þessi mál.